Só ry die (model)treinDié permanente uitstalling is in samewerking met die Noord-Transvaalse (NTVL) Modeltreinklub aangepak. (Foto: Verskaf) Die geskiedenis van Suid-Afrikaanse spoorweë leef nou op klein skaal voort by die modeltrein-uitstalling wat onlangs by die Voortrekkermonument se Pionierswerf bekendgestel is. Dié permanente uitstalling is in samewerking met die Noord-Transvaalse (NTVL) Modeltreinklub aangepak en is nou by die Pioniersentrum, wat deel van die Pionierswerf is, te sien. Die Pionierswerf is ’n plek waar kinders, gesinne, skoolgroepe en besoekers deur ’n ervaringsgerigte kultuuraanbod ’n smidswinkel, kampvuur, trekkerkoffie en melktert in die Lewende Laer geniet, asook modderbakstene vorm, klei-osse maak, plaasbrood bak en diere op die plaaswerf voer. Volgens dr. Danie Langner, uitvoerende hoof van die Voortrekkermonument, is dié sentrum egter meer as ŉ speelpark. Dié uitstalling is by die Voortrekkermonument se Pionierswerf te sien. (Foto: Verskaf) Hy het tydens die openingsgeleentheid gesê dat hy baie opgewonde is oor hierdie nuwe uitstalling en dat hy hoop die werk van die groep mense ons jeug sal inspireer om pioniers in eie reg te word. “Pioniers is leiers, baanbrekers, ontdekkers, voorlopers en bouers,” het hy verduidelik. “Dis hierdie mense wat met ’n wilskrag tot sukses die Afrikaners se storie geskryf het en vir ons ’n toekoms gebou het. Daar word gesê ‘prestasie skep toekoms’, en die feit dat ons vandag nog op ander se prestasie kan bou, spreek boekdele. Ek hoop ons prestasies vandag kan vir ons kinders ’n toekoms skep en dat hulle prestasies die weg kan baan vir ’n beter toekoms.” Willie Porter, voorsitter van die Modeltreinklub, het gesê dat ’n uitstalling soos hierdie van onskatbare waarde is, omdat dit nie net randwaarde verteenwoordig nie, maar veel eerder ’n strewe na uitnemendheid en ’n passie vir jou werk uitbeeld. Die Modeltreinklub is 73 jaar gelede in 1949 gestig, dieselfde jaar as wat die Voortrekkermonument geopen is. Nou het dié klub hulle by die Voortrekkermonument kom vestig om hul liefde vir modeltreine hier te laat voortleef. Willie Porter, voorsitter van die Modeltreinklub. (Foto: Verskaf) “In die 70 plus jaar van die klub se bestaan het ons al soveel jeug geleer van die kuns en die geskiedenis daaragter en ons het soveel stories om te vertel. Daarom is dit vir ons belangrik dat die nuwe uitstalling hier by die monument is waar dié stories kan voortleef en die nalatenskap van uitnemendheid ons jeug kan inspireer.” Corbin Düpper, ’n agtjarige seun wat die geleentheid bygewoon het, was uitgelate en opgewonde oor al die aktiwiteite wat die Pioniersentrum bied, maar volgens hom was die treintjie-uitstalling die grootste hoogtepunt van die aand. “Ek het baie gehou van die treintjies, maar ek wens ek kon dit ook bou,” het hy gesê en met dié woorde het hy die waarde van die nuwe uitstalling perfek beskryf: Die jeug wat geïnspireer word om geskiedenis te maak en hul eie stories te skryf en te vertel.